የአዲስ አበባ ከተማ አስተዳደር የኦሮሚያን ልዩ ጥቅም በተመለከተ ከአመራሮች ጋር የመጀመርያውን ምክክር አደረገ
የአዲስ አበባ ከተማ አስተዳደር ከፍተኛና መካከለኛ አመራሮች የኦሮሚያ ክልል ከአዲስ አበባ የሚያገኘው ልዩ ጥቅምን አስመልክቶ በተዘጋጀው ረቂቅ አዋጅ ላይ የመጀመርያውን ምክክር አካሄዱ፡፡ሐሙስ ሐምሌ 20 ቀን 2009 ዓ.ም. በአስተዳደሩ ባህል ማዕከል በተካሄደው ውይይት ላይ ከንቲባ ድሪባ ኩማ እንደገለጹት፣ ረቂቅ አዋጁ የግለሰብን ሳይሆን የቡድን መብት ማስጠበቅ ላይ ያተኮረ ነው፡፡‹‹ለአብነት የባህል መብቶችን፣ የቋንቋ መብቶችንና የቦታ ስያሜዎችን አካቷል፡፡ እነዚህ የቡድን መብቶች ይበልጥ ተጠናክረው የሚወጡበትን ሁኔታ የሚፈጥር ነው፡፡ ሁሉም ብሔሮችና ብሔረሰቦች እንደተለመደው ያለመበላለጥ እኩል የሚስተናገዱበት ሥርዓት ይፈጠራል፤›› ሲሉ ከንቲባው ለአመራሮቹ ገልጸዋል፡፡ከንቲባው በውይይቱ ወቅት አዋጁ የተዘጋጀበትን ምክንያት አስመልክተው ሲናገሩ፣ ‹‹ይህ ረቂቅ አዋጅ የተዘጋጀው በ1987 ዓ.ም. የፀደቀው ሕገ መንግሥት የኦሮሚያን ልዩ ተጠቃሚነት በማያወላዳ መንገድ ማስቀመጡና ይህንን ተግባራዊ ማድረግ አስፈላጊ በመሆኑ ነው፤›› ብለዋል፡፡ከንቲባው በተጨማሪም ረቂቅ አዋጁ በከተማዋ የሚኖሩ የሁሉም ብሔር ብሔረሰቦችና ሕዝቦችን ጥቅም የማይነካ፣ ይልቁንም የሚያጠናክር በመሆኑ ሕዝቦች ተደጋግፈውና ተሳስረው ሊያድጉ እንደሚገባ፣ የከተማው ዕድገት በዙሪያው ያሉ አርሶ አደሮችንና ሕዝቦችን ተጠቃሚ ማድረግ እንዳለበት፣ የከተማውም ሕዝብ በተመሳሳይ ተጠቃሚ የሚሆንበትን መንገድ እንደሚያመቻች አስረድተዋል፡፡የአዲስ አበባ ከተማ አስተዳደር ከንቲባ ጽሕፈት ቤት የአገር ውስጥ፣ ዓለም አቀፍ ግንኙነትና የዳያስፖራ ጉዳዮች ማስተባበሪያ ዳይሬክተር አቶ ካሳ ሰንበቶ ለሪፖርተር እንደገለጹት፣ ረቂቅ አዋጁ ከዚህ በኋላ በየደረጃው ባሉ መዋቅሮች ውይይት ይካሄድበታል፡፡ለሕዝብ ተወካዮች ምክር ቤት የቀረበው ረቂቅ አዋጅ አገልግሎቶችን በተመለከተ በማኅበራዊ ልዩ ጥቅም ከትምህርት አኳያ፣ በከተማው ውስጥ የሚገኙ የአርሶ አደር ልጆች፣ እንዲሁም አዲስ አበባ ወይም ፊንፊኔ የኦሮሚያ ክልል ዋና ከተማ በመሆኗ ምክንያት ልጆቻቸውን በአፍ መፍቻ ቋንቋቸው ማስተማር ለሚፈልጉ ዜጎች አስተዳደሩ በአፋን ኦሮሞ የመጀመርያ ደረጃ ትምህርት ቤት ማደራጀት አለበት በማለት ያብራራሉ፡፡ ከዚህ በተጨማሪ በአዲስ አበባ ዙሪያ ላይ ያለው የኦሮሚያ ክልል ነዋሪ አብዛኛውን የጤና አገልግሎት የሚያገኘው ከከተማዋ በመሆኑ፣ አዲስ አበባ ይህንን አገልግሎት መስጠት ይኖርባታል፡፡ከማኅበራዊ አገልግሎቶች የሚመደበው ሌላው የባህል፣ የቋንቋና የሥነ ጥበብ አገልግሎት ነው፡፡ የማኅበራዊም ሆነ የኢኮኖሚ አገልግሎቶች ልዩ ጥቅም ለማስጠበቅ በረቂቅ ሰነዱ የኦሮሞ ብሔር ተወላጆች በቋንቋቸው አገልግሎት እንዲያገኙ፣ ከአማርኛ በተጓዳኝ አፋን ኦሮሞ በከተማ አስተዳደሩ የሥራ ቋንቋ ሆኖ እንዲያገለግል ተቀምጧል፡፡ከዚህ በተጨማሪም ረቂቅ አዋጁ በደረቅና ፈሳሽ ቆሻሻ አወጋገድ፣ በንፁህ ውኃ አቅርቦትና በትራንስፖርት ስምሪት የተለያዩ ድንጋጌዎችን አካቷል፡፡ከንቲባ ድሪባ እንዳሉት የተዘጋጀው ረቂቅ አዋጅ ከኦሕዴድ ሥራ አስፈጻሚ ጀምሮ እስከ ኢሕአዴግ ሥራ አስፈጻሚ ድረስ ጥልቀት ያለው ውይይት ተደርጎበታል፡፡‹‹ረቂቅ አዋጁ ከፍተኛ አመራሮች የተሳተፉበት ኮሚቴ ተዋቅሮ በጉዳዩ ላይ ጊዜ ተወስዶ በጥልቀት የተመረመረ ነው፤›› በማለት ከንቲባው የረቂቅ አዋጁን ዝግጅት ሒደት ገልጸዋል፡፡ከዚህ በኋላ ባሉት ወራት በረቂቅ አዋጁ ላይ የተለያዩ የኅብረተሰብ ክፍሎች እንደሚመክሩበትም ተገልጿል፡፡    